Vytlik sij alle den ghenen, de dussen breeff seen ofte horen lesen, dat wy borghermestere vnde raet to Wyborch tughen jn dussen jeghenwardeghen breue, dat Filippus Laurensessones wyeff, Secylia, is bukede Jons suster, de to Reuele starff, vnde is syn rechtt erfname; worvmme bydde wy iu, dat gij dussem vor benomeden Filippus, vnsem medeborghere, behulplik syn to synem rechte. Gheschreuen des mydwekens na sunte Johans daghe, beseghelt myt vnsem jngheseghele.